børstehaler
Store norske leksikon,Biologi,Dyreriket,Leddyr,Insekter,Børstehaler
Børstehaler er en leddyrorden i klassen insekter, Insecta. Fem av de ca. 600 kjente artene i verden lever i Norge.
Systematikk Tradisjonelt ble alle børstehaler klassifisert i ordenen Thysanura. Denne blir i dag ofte kalt Archaeognatha. Andre steder ser man at kun familien Machilidae, som våre to steinsprettarter tilhører, klassifiseres i Archaeognatha, mens familien Lepismatidae, der bl.a. sølvkre og frykre tilhører, fortsatt tilhører ordenen Thysanura, også kalt Zygentoma. Utseende Lengden varierer fra noen millimeter til 2 cm, hos de norske fra 10 til 15 mm. Ordenen er meget primitiv og hører til de såkalte primært vingeløse insekter eller urinsekter. Artene har lange, mangeleddete antenner, bitende munndeler og spoleformet, 11-leddet bakkropp med tre karakteristiske, lange haletråder. Typiske kroppsfarger er brunlig, grått og hvitt, mens noen er dekket av metalliske skjell. Levevis De fleste lever av plantekost som alger, lav og dødt organisk materiale blant løv og strø på bakken, eller i råtnende treverk. Svært mange finnes dessuten i maurtuer. Våre to norske arter av steinsprett lever imidlertid på klipper langs kysten, Dilta hibernica på varme, grusete steder og steinrøyser i Sør-Norge, mens fyrkre og sølvkre lever innendørs. Les mer i Store norske leksikon insekter leddyr